Ssaabasajja Kabaka Ronald Muwenda Mutebi ll asiimye, amaka obwakabaka gebwazimbira Omuzira wa Buganda Angelina Nabakooza e Nsambya mu ggombolola ya Mutuba l Lugusulu mu Ssaza Mawogola gafuuke ekijjukizo eky’olubeerera, ng’abantu bagendawo okumanya ebyafaayo by’omugenzi, ebimukwatako awamu n’ebyeyakola.
Omukadde Angelina Nabakooza yafiiridde ku myaka 110, era aziikiddwa ebikumi n’ebikumi by’abantu e Nsambya, wakati munamutikwa w’enkuba afudembye nga mulimu omuzira.
Mu bubaka bwa Ssaabasajja obumusomeddwa Omulangira Daudi Golooba, atenderezza omugenzi Angelina Nabakooza olw’obuvumu, obuzira n’okwagala byabadde nabyo eri Kabaka we, nasaba kibere kyakuyiga eri abantu abalala.
Ssaabasajja agambye nti omugenzi okusinzira kubyeyakola okulabirira Ssekabaka Edward Muteesa ll wakujjukirwa emirembe gyonna, era nasiima ennyumba ye efuke ekijjukizo.
Katikkiro wa Buganda Charles Peter Mayiga asaasidde nnyo ab’enyumba eno olw’okuvibwako omuntu omuzira, era wano asabye buli omu okubaako ekikolwa eky’obuzira kyakola kukulwanirira, okukuuma n’okutaasa Namulondo.
Mukuuma ddamula era asabye abantu bonna okubeera n’omwoya gwa Buganda ogutafa, ng’abawuliriza n’okussa mu nkola ebiragiro bya Ssaabasajja ate n’okulwanirira ensonga ssemasonga etaano.
Omwami wa Kabaka owe Ssaza Mawogola, Muteesa ssalongo Muhammad Sserwadda ategezeza Katikkiro nga enteekateeka zona ez’okuwerekera omugenzi bwezikolereddwako obwa Kabaka era zitambudde obulungi.
Omwami wa Kabaka ow’eggombolola Mutuba l Lugusulu Musawo Hamida Nantume ategezeza Katikkiro nga bwebaffiddwa omuntu abadde ayagala ennyo Kabaka we n’Obuganda.
Abaana saako abazzukulu neba Ssenga beebazizza nnyo Obwakabaka olwabyonna byebakoze nga mukadde wabwe akyali mulamu n’emukufa, n’ebagamba nti gyalalaze tagenda kutoma.
Omubaka we Lwemiyaga Theodore Ssekikubo awamu ne Shartis Musherure Kuteesa owa Mawogola-North bagambye nti Omugenzi kyeyakola okulabirira Ssekabaka bwali buvunanyizibwa n’ebasaba abantu abalala okumulabirako.
Mukitambiro kya missa ekikulembeddwamu bwana mukulu we Sembabule, Rev. Fr. John Paul Ntambazi kulw’Omusumba Bishop Serverus Jjumba, agambye nti kibi nnyo okutuuka okuva munsi nga tewali kyokozeewo kikujjukirirwako, nasaba abantu bonna okubaako byebakola okufuka abazira.
Asabye naddala abavubuka okukomya okudda mu bintu ebitabayamba awamu n’abakyala n’abaami okukomya okweraguza wabula bekwate ku Maama Maria ne Sapuule.
Omukadde Angelina Nabakooza ajjukirwa bweyalabirira Ssekabaka Edward Luwangula Muteesa ll mukiseera ekya kazigizigi, bweyatoloka ng’amagye ga Kawenkene Obote gazinze olubiri lwe e Mengo mu mwaka gwa 1966.
Yalabirira Ssekabaka okumala ennaku 20 okutuusa basajja be nga bakulembeddwamu Omulangira Kitayimba Mumiransanafu, bwebamufulumya eggwanga nayolekera Bungereza ng’ayitira e Bulundi.
Abalala ab’etabye kumukolo ogw’okumuwerekera ye Omulangira Daudi Chwa, Omulabirizi wa West Buganda, Bishop Henry Katumba Tamale, aba family y’Omugenzi era omuzira wa Buganda Omulangira Kitayimbwa Mumiransanafu ng’abakulembeddwamu omusika Omulangira Richard Luwaga n’e Ssekabiito Joseph Kitayimbwa.
Ambasada William Matovu, Mugerere James Sempigga, Pokino Jude Muleke, Amyuka Ssaaba Kristu we Ssaza lye Masaka Ssalongo Lutalo Kabajjo, abasaseredooti, banna ddiini n’abantu abalala bangi.
Bisakiddwa: Jimmy Ssekabiito
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn